Obec Malý Cetíne v súlade s § 6 ods. 1 zákona č. 369/1990 Zb. o obecnom zriadení v znení neskorších predpisov a podľa § 6 ods.12 zákona 596/2003 Z. z. o štátnej správe v školstve a školskej samospráve a o zmene a doplnení niektorých zákonov vydáva

**Návrh**

**Všeobecné záväzné nariadenie o určení výšky finančných prostriedkov určených na mzdy a prevádzku na dieťa materskej školy č. 1/2020**

Návrh všeobecne záväzného nariadenia bol na pripomienkovanie v zmysle § 6 ods. 3 a 4 zákona č. 369/1990 Zb. o obecnom zriadení v znení neskorších predpisov

|  |  |
| --- | --- |
| Vyvesený na úradnej tabuli dňa: | **26.11.2020** |
| Zverejnený na webovom sídle obce: | **26.11.2020** |
| Dátum začiatku lehoty na pripomienkové konanie: | **26.11.2020** |
| Dátum ukončenia lehoty pripomienkového konania: | **10.12.2020** |
| Pripomienky zasielať  - písomne na adresu: Obec Malý Cetín č. 105, 951 07  - elektronicky na adresu: *[obecmalycetin@gmail.com](mailto:obecmalycetin@gmail.com)* | |
| Vyhodnotenie pripomienok k návrhu VZN uskutočnené dňa: | **......12.2020** |

***Schválené*** *všeobecne záväzné nariadenie*

|  |  |
| --- | --- |
| Na rokovaní OZ schválené uznesením č. |  |
| Vyhlásené vyvesením na úradnej tabuli mesta dňa: |  |
| VZN nadobúda účinnosť dňom: | **01.01.2021** |

Obecné zastupiteľstvo sa na základe ustanovenia § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov uznieslo na tomto všeobecne záväznom nariadení :

§ 1

Predmet všeobecne záväzného nariadenia

Predmetom tohto všeobecne záväzného nariadenia (VZN) je určenie výšky finančných prostriedkov na mzdy a prevádzku materskej školy zriadenej na území obce Malý Cetín, ktorej zriaďovateľom je:

1. obec,

a ktorá je na základe rozhodnutia Ministerstva školstva, vedy, výskumu a športu SR (ďalej MŠVVaŠ SR) zaradená do siete škôl a školských zariadení Slovenskej republiky.

Toto VZN ďalej určuje:

1. podrobnosti financovania a lehotu na predloženie údajov,
2. termín a spôsob poskytnutia finančných prostriedkov.

§ 2

Príjemca finančných prostriedkov na mzdy a prevádzku

Príjemcom finančných prostriedkov na mzdy a prevádzku podľa tohto VZN je:

***Materská škola Malý Cetín č. 105***

§ 3

Výška finančných prostriedkov na mzdy a prevádzku

1. Výška finančných prostriedkov na mzdy a prevádzku na dieťa materskej školy v zriaďovateľskej pôsobnosti obce je určená v prílohe č.1 tohto VZN.
2. Výška finančných prostriedkov je stanovená na mzdy a prevádzku jednou sumou na jedno dieťa materskej školy.
3. Ročná výška finančných prostriedkov pre materskú školu sa určí ako súčin výšky finančných prostriedkov na mzdy a prevádzku na dieťa materskej školy v zriaďovateľskej pôsobnosti obce určená v prílohe č. 1 tohto VZN a počtu detí podľa stavu k 15. septembru začínajúceho školského roka uvedených v štatistickom výkaze Škol (MŠVVŠ SR) 40-01.
4. Počtom detí rozhodným pre pridelenie finančných prostriedkov na mzdy a prevádzku je ich počet podľa stavu k 15. septembru začínajúceho školského roka uvedených v štatistickom výkaze Škol (MŠVVŠ SR) 40-01.

§ 4

Výška a účel finančných prostriedkov na mzdy a prevádzku

1. Finančné prostriedky na mzdy sú určené na výplatu tarifných platov a príplatkov vyplácaných pedagogickým a nepedagogickým zamestnancom obce, ktorých miestom pracoviska je materská škola za podmienok a v rozsahu stanovenom osobitným predpisom (zákon č. 553/2003 Z. z. o odmeňovaní zamestnancov pri výkone práce vo verejnom záujme v znení neskorších predpisov, zákon č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov) a na úhradu výdavkov na poistné hradené zamestnávateľom za pedagogických a nepedagogických zamestnancov obce, ktorých miestom pracoviska je materská škola. Ide o bežné výdavky, ktoré zodpovedajú podľa ekonomickej rozpočtovej klasifikácie kategórii 610 – mzdy, platy, služobné príjmy a ostatné osobné vyrovnania, t. j. tarifný plat, osobné príplatky a riadiace príplatky a kategórii 620 – poistné a príspevok do poisťovní, a to bez účelovo určených finančných prostriedkov. Ďalej sem patrí plat a poistné do poisťovní opatrovateľky v materskej škole, ktorá je hradená z oddielu 01.1.1 Výkonné a zákonodárne orgány-obec.
2. Finančné prostriedky na prevádzku sú určené na úhradu bežných prevádzkových nákladov (tovarov a služieb) materských škôl. Ide o bežné výdavky, ktoré zodpovedajú podľa ekonomickej rozpočtovej klasifikácie kategórii 630 – tovary a služby (cestovné náhrady, energie, voda a komunikácie, materiál, dopravné, rutinná a štandardná údržba, nájomné za nájom a služby) a kategórii 642 – transfery jednotlivcom (odstupné, odchodné, nemocenské dávky, členské príspevky), a to bez účelovo určených finančných prostriedkov.

§ 5

Podrobnosti financovania a lehota na predloženie údajov

1. Obec je zriaďovateľ materskej školy. Finančné prostriedky pre materskú školu prídu na účet zriaďovateľa 0844944001/5600 mesačne ako súčasť podielových daní.
2. Riaditeľka materskej školy predloží zriaďovateľovi do 25.9. každoročne údaje o počte detí k 15.9. v súlade s príslušným štatistickým výkazom Škol (MŠVVŠ SR) 40-01.
3. Riaditeľka materskej školy je povinná v prípade zmeny údajov uvedených v príslušnom štatistickom výkaze Škol (MŠVVŠ SR) 40-01 písomne informovať obec o tejto zmene, a to najneskôr do 15 kalendárnych dní odo dňa uskutočnenej zmeny.
4. Obec oznámi materskej škole vo svojej zriaďovateľskej pôsobnosti výšku finančných prostriedkov na príslušný rok najneskôr do 31. januára príslušného kalendárneho roka.
5. Obec poskytne finančné prostriedky na mzdy a prevádzku nasledovne:
   1. Obec poskytne finančné prostriedky mesačne vo výške jednej dvanástiny.
   2. Finančné prostriedky zostávajú na bežnom účte obce ako zriaďovateľa, z ktorého zriaďovateľ hradí výdavky na mzdy a prevádzku.
6. Zriaďovateľ je povinný uhrádzať výdavky na mzdy a prevádzku materskej školy podľa potrieb materskej školy.
7. Pri zmene výšky finančných prostriedkov na mzdy a prevádzku, ktorá sa realizuje zmenou VZN, sa táto zmena oznámi materskej škole najneskôr do 14 dní po nadobudnutí účinnosti VZN, ktorým bola zmena vykonaná.

§ 6

Vyúčtovanie finančných prostriedkov

1. Obec predloží vyúčtovanie čerpania finančných prostriedkov raz ročne.
2. V prípade, že finančné prostriedky nebudú do konca príslušného rozpočtového roka vyčerpané, zostávajú na bežnom účte obce.

§ 7

Termín a spôsob poskytnutia finančných prostriedkov

Obec poskytne príjemcovi finančné prostriedky mesačne vo výške jednej dvanástiny najneskôr do 28. dňa príslušného mesiaca. V prípade, že 28. deň v príslušnom mesiaci pripadne na deň pracovného pokoja, budú mu tieto poskytnuté prvý pracovný deň po dni pracovného pokoja.

§ 8

Spoločné ustanovenia

Zmena výšky finančných prostriedkov na mzdy a prevádzku na dieťa materskej školy sa uskutoční zmenou VZN.

§ 9

Záverečné ustanovenia

* 1. VZN bolo schválené obecným zastupiteľstvom v Malom Cetíne uznesením číslo \_\_\_\_/2020 zo dňa \_\_\_\_\_\_\_\_\_\_.
  2. VZN nadobúda účinnosť 1. januára 2021.
  3. Dňom nadobudnutia účinnosti tohto VZN sa ruší VZN číslo 17 /2014 zo dňa 10.12.2014.

Leonidas Charizopulos

starosta obce

**PRÍLOHA 1**

**Finančné prostriedky na prevádzku a mzdy na dieťa materskej školy v zriaďovateľskej pôsobnosti obce na rok 2021 /počet detí k 15.9.2020 = 16/**

|  |  |
| --- | --- |
|  | **Výška finančných prostriedkov na dieťa v eurách** |
| Materská škola | 3103,17 |